ລາວຈະບັນລຸເປົ້າໝາຍແຜນການພັດທະນາ ໃຫ້ໄດ້
ນາຍົກລັດຖະມົນຕີລາວ​ຢືນຢັນ​ວ່າລັດຖະບານ ​​ຈະ​ເຮັດ​ທຸກ​ວິ​ຖີທາງ​ເພື່ອ​​ໃຫ້​ບັນລຸ​ເປົ້າໝາຍ ​ແຜນ​ພັດທະນາ​ເສ​ດຖະກິດ-ສັງຄົມສຳລັບປີ 2009-2010.
ນາຍົກລັດຖະມົນຕີລາວຢືນຢັນວ່າ ລັດຖະບານລາວຈະດໍາເນີນການໃນທຸກວິຖີທາງເພື່ອເຮັດໃຫ້ບັນລຸເປົ້າໝາຍ ທີ່ວາງໄວ້ໃນແຜນການພັດທະນາເສດຖະກິດ-ສັງຄົມປະຈຳປີ 2009-2010 ນີ້ໃຫ້ໄດ້ຢ່າງແທ້ຈິງ ໂດຍລວມໄປເຖິງການຮັບປະກັນຄວາມສະຫງົບຮຽບຮ້ອຍໃນສັງຄົມໃຫ້ໄດ້ ຢ່າງຄັກແນ່ອີກດ້ວຍ ນີ້ກໍແມ່ນການຖະແຫລງຢືນຢັນຕໍ່ກອງປະຊຸມສະໄໝສາມັນຄັ້ງທີ່ 9 ຂອງສະພາແຫ່ງຊາດລາວຊຸດທີ່ 6 ໂດຍ ທ່ານບົວສອນ ບຸບຜາວັນ ນາຍົກລັດຖະ ມົນຕີລາວ ຊຶ່ງທ່ານບໍ່ພຽງແຕ່ຈະໄດ້ໃຫ້ການຢືນຢັນຢ່າງໜັກແໜ້ນ ໃນຖານະຫົວໜ້າຄະນະລັດຖະບານລາວວ່າຈະພະຍາຍາມຢ່າງສຸດກຳລັງເຂົ້າໃນການດຳເນີນມາດຕະການຕ່າງໆ ເພື່ອເຮັດໃຫ້ສາມາດບັນລຸເປົ້າໝາຍທີ່ວາງເອົາໄວ້ໃນແຜນການພັດທະນາເສດຖະກິດແລະສັງຄົມແຫ່ງຊາດ ປະຈຳປີ 2009-2010 ທີ່ກຳລັງຈະສິ້ນສຸດລົງໃນທ້າຍເດືອນກັນຍາປີນີ້ເທົ່ານັ້ນ ຫາກແຕ່ການຢືນຢັນໃນຄັ້ງລ່າສຸດນີ້ ທ່ານຍັງໄດ້ລວມໄປເຖິງການດຳເນີນບັນດາມາດຕະການເພື່ອຮັບປະກັນຄວາມສະຫງົບຮຽບຮ້ອຍໃນສັງຄົມ ແລະຄວາມໝັ້ນຄົງແຫ່ງຊາດລາວ ໃຫ້ໄດ້ຢ່າງຄັກແນ່ອີກດ້ວຍ ໂດຍສຳລັບໃນດ້ານເສດຖະກິດນັ້ນ ທ່ານບົວສອນ ກໍໄດ້ເນັ້ນຍ້ຳວ່າສະພາວະການຟື້ນຕົວຂື້ນຢ່າງວ່ອງໄວ ເກີນຄາດໝາຍຂອງເສດຖະກິດໂລກໃນປັດຈຸບັນນີ້ ໄດ້ເປັນຜົນເຮັດໃຫ້ລັດຖະບານລາວເຊື່ອໝັ້ນວ່າຈະສົ່ງຜົນດີຕໍ່ການພັດທະນາທາງເສດຖະກິດຂອງລາວ ຊຶ່ງກໍໄດ້ເປັນຜົນເຮັດໃຫ້ລັດຖະບານລາວໄດ້ມີການປັບປ່ຽນເປົ້າໝາຍຂອງການຂະຫຍາຍຕົວທາງເສດຖະກິດຂື້ນຈາກເດີມ 7 5 % ເປັນ 7 8 % ໃນແຜນການປະຈຳປີ 2009-2010 ນີ້ ສ່ວນຍອດຜະລິດຕະພັນລວມພາຍໃນຫລື GDP ໃນຕະຫລອດໄລຍະແຜນການປະຈຳປີ 2009-2010 ນີ້ ກໍຄາດໝາຍວ່າຈະມີມູນຄ່າລວມເຖິງ 54,225 ຕື້ກີບ ຫລືປະມານ 6,450 ລ້ານໂດລາຕາມອັດຕາການແລກປ່ຽນໃນປັດຈຸບັນນີ້ ແລະພາກການຜະລິດທີ່ຈະມີການຂະຫຍາຍຕົວເພີ່ມຂື້ນຫລາຍທີ່ສຸດນັ້ນ ກໍແມ່ນພາກອຸດສາຫະກຳ ແລະຫັດຖະກຳ ຊຶ່ງກໍຄາດໝາຍວ່າຈະຂະຫລາຍຕົວເພີ່ມຂື້ນເຖິງ 17% ແລະພາກບໍລິການຈະຂະຫຍາຍຕົວເພີ່ມຂື້ນໃນອັດຕາສະເລ່ຍ 6 7% ແລະພາກກະສິກຳຈະຂະຫຍາຍຕົວເພີ່ມຂື້ນໃນອັດຕາສະເລ່ຍ ບໍ່ໜ້ອຍກວ່າ 3 2% ຊຶ່ງຖ້າຫາກວ່າການຄາດໝາຍດັ່ງກ່າວເກີດຂື້ນຈິງ ກໍຈະເປັນຜົນເຮັດໃຫ້ພາກບໍລິການມີມູນ ຄ່າທາງເສດຖະກິດກວມເອົາ 32 9% ຂອງມູນຄ່າທາງເສດຖະກິດທີ່ມາຈາກພາສີອາກອນແລະຄ່າທຳນຽມຕ່າງໆຂອງພາກລັດຖະບານ ສ່ວນໃນດ້ານການລົງທຶນນັ້ນ ລັດຖະບານລາວກໍຈະລະດົມການລົງທຶນຂອງເອກກະຊົນລາວ ບໍ່ໜ້ອຍກວ່າ 2,575 ຕື້ກີບ ແລະເພື່ອເປັນການຮັບປະກັນວ່າການບໍລິຫານງານຂອງລັດຖະບານລາວຈະເປັນໄປຕາມແຜນການແລະເປົ້າໝາຍທີ່ວາງເອົາໄວ້ຢ່າງແທ້ຈິງນັ້ນ ລັດຖະບານລາວກໍຈະເສີມສ້າງລາຍຮັບໃຫ້ໄດ້ 16 69% ຂອງມູນຄ່າ GDP ທັງໝົດ ພ້ອມທັງຍັງຈະຄວບຄຸມລາຍຈ່າຍໃຫ້ຢູ່ໃນອັດຕາສະເລ່ຍບໍ່ເກີນ 32 05% ຂອງມູນຄ່າ GDP ແລະຄວບຄຸມເງິນເຟີ້ໃຫ້ຢູ່ໃນລະດັບຕົວເລກຫລັກດຽວ ແລະຕ່ຳກວ່າອັດຕາການຂະຫຍາຍຕົວທາງເສດຖະກິດອີກດ້ວຍ ແຕ່ຢ່າງໃດກໍຕາມ ກ່ອນໜ້ານີ້ ທ່ານທອງສິງ ທຳມະວົງ ປະທານສະພາແຫ່ງຊາດລາວກໍໄດ້ຖະແຫລງການວ່າ ການບໍລິຫານງານຂອງລັດຖະບານລາວໃນໄລຍະທີ່ຜ່ານມານີ້ຍັງກປາກົດວ່າມີຫລາຍດ້ານທີ່ຈະຕ້ອງດຳເນີນການປັບປຸງແກ້ໄຂໃຫ້ດີຂື້ນ ເນຶ່ອງຈາກວ່າການຄຸ້ມຄອງເສດຖະກິດມະຫະພາກຍັງບໍ່ທັນເຂັ້ມແຂງ ການຄຸ້ມຄອງລາຍຮັບລາຍຈ່າຍງົບປະມານຍັງບໍ່ທັນເຂ້ັມງວດຕາມລະບຽບກົດໝາຍ ການຜະລິດສິນຄ້າຂອງປະຊາຊົນກໍຍັງບໍ່ເປັນຂະບວນການທີ່ແຂງແຮງ ການພັດທະນາຊົນນະບົດເພື່ອແກ້ໄຂຄວາມທຸກຍາກກໍຍັງບໍ່ທັນບັນລຸໄດ້ ຕາມຈຸດປະສົງແລະລະດັບຄາດໝາຍ ການແກ້ໄຂສິ່ງຍໍ່ທໍ້ຕ່າງໆໃນສັງຄົມກໍບໍ່ທັນເຮັດຢ່າງຈິງຈັງ ການຍົກສູງປະສິດທິພາບຂອງການຄຸ້ມຄອງລັດ ການບໍລິຫານການຄຸ້ມຄອງໂດຍກົດໝາຍກໍຍັງບໍ່ທັນສັກສິດ ຍິ່ງໄປກວ່ານັ້ນ ທ່ານທອງສິງ ຍັງໄດ້ເນັ້ນຍ້ຳດ້ວຍວ່າບັນຫາທີ່ປະຊາຊົນລາວໄດ້ພາກັນຮ້ອງຮຽນມາເຖິງຄະນະປະຈຳສະພາແຫ່ງຊາດຫລາຍທີ່ສຸດແລະສະເໜີໃຫ້ລັດຖະບານດຳເນີນມາດຕະການແກ້ໄຂຢ່າງຮີບດ່ວນດ້ວຍ ນັ້ນກໍຄືບັນຫາແລະຂໍ້ຂັດແຍ້ງກ່ຽວກັບທີ່ດິນທຳກິນ ເນຶ່ອງຈາກຍັງມີປະຊາຊົນລາວອີກຈຳນວນບໍ່ໜ້ອຍທີ່ບໍ່ມີທີ່ດິນທຳກິນ ສ່ວນທີ່ມີທີ່ດິນທຳກິນແລ້ວນັ້ນ ກັບຕ້ອງປະສົບບັນຫາເຂດສຳປະທານທີ່ດິນຂອງເອກກະຊົນລາວ ແລະຕ່າງຊາດໄດ້ໄປກວມເອົາທີ່ດິນຂອງພວກເຂົາເຈົ້າ